23. schôdza NR SR - 6.deň - B. popoludní
Dátum: 2024-12-03
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

159. Ďakujem za túto rozpravu k tomuto návrhu uznesenia. Zároveň chcem povedať to, že naozaj mala tu sedieť, a z môjho pohľadu, pardon, ale myslím si, že hovorím asi pravdu plus mínus, najväčšia flákačka tohto parlamentu, pani poslankyňa Cigániková, ktorá aj dneska prišla v bunde sem dopredu, pošťukla trošku knoflíky napriek tomu, že mala spravodajcovať tento bod, bez akéhokoľvek akože náznaku, že chce pracovať v tomto parlamente, odišla preč. Takže, Peťo, veľmi pekne ďakujem za to, že sme to cez výbor mohli takto doriešiť, že si spravodajcom, lebo by mi ten bod opäť prepadol a nemohli by sme sa o tom vôbec rozprávať, nehovoriac na tom, že vôbec nechodí na výbory, akože videli sme ju tam možno dvakrát. Ako ja si myslím, že to, to naozaj aj poslanci z vládnej koalície, ktorí, ktorí tiež tu teda veľa nesedia, ale minimálne aspoň poctivo chodia a hlasujú, to sa určite o Janke povedať nedá, takže z tohto pohľadu som si to teraz povedal, pretože fakt ma to hnevá a hlavne tým, že my s ňou musíme spolupracovať, lebo sme odkázaní na to, že nám má odspravodajcovať nejaké body. Ja som za ňu bral už niekoľko bodov, ešte aj samotnému Tomášovi Szalayovi som pomáhal, lebo však ona mu to mala spravodajcovať a tiež tu nebola. K meritu toho zákona. Toto je naozaj súčasť tej reformy. My sme, áno, prišli do rezortu, ktorý bol v podstate bez akéhokoľvek vybudovaného krízového riadenia. Všetko sme museli budovať úplne od začiatku. Áno, v rozpadnutom zdravotnom systéme najmä nemocnice, ktoré nespĺňali v mnohých parametroch to, čo bolo potrebné splniť, aby sme tú pandémiu mohli naozaj profesionálne zvládať. Všetko sme to robili ad hoc po nociach, obetovali sme tam naozaj kus svojich životov, ale popritom, Peťo, možno ty nevieš, lebo ty si bol fakt veľmi zaneprázdnený aj týmito riešeniami, a hoc aj vďaka tebe neskolaboval vtedy zdravotný systém, čo treba povedať, že za Lengvarského, on mal oveľa menej ľudí na ventilátoroch, tak kľudne aplikoval ten protokol selekcie pacientov, za nás, hoci sme mali cez 4 000 ľudí na ventilátoroch, sme to nemuseli aplikovať. Každý jeden pacient dostal zdravotnú starostlivosť a keď sme ju nevedeli poskytnúť tu na Slovensku, že už tu bolo plné, tak si posielal ľudí do zahraničia a tam zachraňovali naše životy. Poznáme viacerých takých ľudí, ktorí sa vrátili z Nemecka, kde ich zobrali a boli zachránení. Takže my sme naozaj tam vypľuli dušu a robili sme maximum. No a Lengvarský, keď mal potom druhú vlnu, lebo nemal zaočkovaných ľudí, nevyužíval všetky možnosti, ktoré mal, testy mal nakúpené, ani tie nepoužíval, nepoužíval v podstate liečbu, ktorú mal, ktorú mal schválenú, my sme nič takéto nemali. Monoklonálne protilátky mal nakúpené, neexistoval protokol liečby. No skrátka absolútne zlyhanie, teraz to všetko hádžu na to, že my sme zodpovední za tie úmrtia, pritom ja si myslím, že do veľkej miery bol najmä zodpovedný on. Tak on skrátka sa s tým nepáral, on videl, že mu tie nemocnice už nejako nestíhajú, podpísal protokol a došlo k selekcii pacientov, takže za jeho éry myslím, že tam mal tri a pol tisíc maximálne na ventilátoroch, my sme mali cez štyritisíc a už sa selektovalo, tak no, takže 4 300? (Reakcia z pléna.) Jaj, takto, pardon, my sme mali vyše štyritisíc hospitalizovaných s covidom, tak a on mal vyše tri a pol tisíc ľudí na ventilátoroch. Jasné. Áno, ale v nemocniciach. Takže tam už došlo k selekcii, tí ľudia potom zomierali doma. Takže my sme napriek tomu popritom celom začali túto reformu, reformu riadenej zdravotnej starostlivosti, výsledkom čoho bola, bola optimalizácia siete, ktorá mala byť napasovaná na definovanie nároku pacienta na maximálne čakacie lehoty. Zavedenie objednávkového systému bol prvý počiatočný krok, ktorý ti uprace systém, zistíš, aké sú reálne kapacity ambulancií a následne v druhom kroku stanoviť maximálne čakacie lehoty aj na vyšetrenia v ambulanciách. Presne takto sme to mali a do veľkej miery sa to aj vďaka veľkým problémom a, samozrejme, pán minister Lengvarský, však on tiež s tým nič nerobil, my sme sa snažili to potom ovplyvňovať odtiaľto z parlamentu, dotiahli veľmi, veľmi ďaleko a veľká škoda, že teraz tu vládnu takíto ministri zdravotníctva, pretože oni s tým naozaj v podstate nič nerobia a budeme v ďalšom návrhu zákona hovoriť teda o tej druhej časti reformy o maximálnych čakacích lehotách. Takže ja veľmi pekne ďakujem ešte raz za pozornosť a aj keď tu teda je zopár poslancov, tak verím, že táto snemovňa sa uznesie na tom, že poďme riešiť reálne problémy zdravotníctva a žiadam vás, kolegovia, aby ste návrh tohto uznesenia podporili. Ďakujem.